Wat maak ek, ek? - Malkoppie Terapie
Wat maak ek, ek?
Ek is nou al 23 jaar 'n van Niekerk. Dit is nou so, ek is langer 'n van Niekerk as wat ek my nooiensvan was. Ek weet ek is geseën dat ek op 'n jong ouderdom 'n ongelooflike sielsmaat gekry het. Met al my foute aanvaar hy my soos ek is. Hy is lief vir my soos ek is. As ek my trou foto vergelyk met my nou is ek letterlik dubbel die mens wat ek was die dag toe ek ewig trou gesweer het. Ek kan my sterre dank dat ons liefde dieper is as die oppervlak. Ek weet dit is beslis ook dubbel die lekker!
Ek hoor myself sê: 'n Van Niekerk tree nie so op nie. Ek giggel oor hoe ek mense met dieselfde van dieselfde wil maak. Ek koppel karaktereinskappe aan 'n van.
Wat dink jy? Pas jou van aan by jou karakter of pas jy aan by jou van se karakter? Ek is verkeerd. 'n Van het nie karakter nie. Dit is net die mens.. maak nie saak wat sy naam of van is nie. Sommige goed is ingebore, diep gewortel. Ander leer jy aan soos die lewe jou maal en snoei.
Dit is nou weer tyd om na my eie eienskappe te kyk, waar kan ek selfverbeteringe aanwend . Dit is tyd vir skoonmaak. Kop, liggaam en siel. Sal met die siel begin want dit is die maklikste en bring vrede binne mens dat mens energie het vir die kop en liggaam.